Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од В.С. од Скопје, поднесена против Решение на Јавното претпријатие за државни патишта, по предметот Барање за пристап до информации од јавен карактер, на 16.12.2024 година го донесе следното

 **Р Е Ш Е Н И Е**

1.Жалбата изјавена од В.С. од Скопје, поднесена против Решение на Јавното претпријатие за државни патишта бр.02-10741/8 од 28.11.2024 година, заведена во Агенцијата под бр. 08-308 на 03.12.2024 година, по предметот Барање за пристап до информации од јавен карактер **СЕ УВАЖУВА**.

2.**СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3. Решението на Имателот на информации бр.02-10741/8 од 28.11.2024 година

**СЕ ПОНИШТУВА.**

4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## В.С. од Скопје, како што е наведено во Жалбата, на 07.10.2024 година поднел Барање за пристап до информации од јавен карактер до Јавното претпријатие за државни патишта, со кое побарал да му се достави електронски запис од следната информација:

„Барам информација во која фаза или во каков стадиум е проектот за изградба на последната делница од автопатот кон Блаце, чија изведба не е започната. Воедно, барам скица – визуелен приказ од оваа автопатска траса кон Блаце која, како што беше соопштеново јавноста, била прецртана низ планински дел, при што од вкупно 13 километри тунели се 6 километри. Исто така, барам податоци низ кои катастарски парцели минува оваа траса (број на парцела и катастарска општина)“.

Постапувајќи по ова Барање, Имателот на информации на 25.10.2024 година на Барателот му доставил Решение бр.02-10741/2 од 25.10.2024 година со кое „се усвојува барањето“, со прилог Одговор на барање бр.02-10741/3 од 25.10.2024 година.

Незадоволен од наведеното Решение и Одговорот на барање, Барателот на информации во законски предвидениот рок поднесе Жалба, заведена во архивата на Агенцијата под бр.08-308 на 31.10.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-308 од 08.11.2024 година со кое истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган. Во Решението на Имателот му е укажано дека по Барањето за пристап до информации од јавен карактер не постапил во целост согласно Законот за слободен пристап до информации од јавен карактер, односно дека бил должен на Барателот да му овозможи пристап до бараните информации со кои располага до моментот на поднесување на Барањето, на начин и во форма наведени во Барањето, а не како што во конкретниот случај постапил Имателот, со Решение со кое го усвојува Барањето на Барателот не му ги доставува бараните информации на начин и во форма наведени во Барањето.

Постапувајќи по наведеното Решение на Агенцијата, Имателот на информации донел Решение бр.02-10741/8 од 28.11.2024 година со кое се одбива пристапот до бараната информација. Во Образложението на решението е наведено: “...Барањето беше разгледано од страна на службените лица за посредување на информации при Јавното претпријатие за државни патишта за што се донесе Решение со кое се одбива барањето поднесено од 08.10.2024 година, доставено од Влатко Стојановски....“.

Незадоволен од образложението на Решението бр.02-10741/8 од 28.11.2024 година, Барателот на информации повторно поднесе Жалба до Агенцијата, заведена под бр. 08-308 на 03.12.2024 година. Во Жалбата е наведено дека „...ЈПДП носи решение со кое го одбива барањето, откако бил спроведен тестот на штетност, според кој не треба да се даде бараната информација, бидејќи објавувањето на оваа информација би нанела штета која, според имателот на информацијата, би била поголема од јавниот интерес....треба да се има во предвид дека токму највисоки претставници на владата ја актуелизираа темата за автопатот кон Блаце и токму тие изнесуваа информации во јавноста, па целта на барањето е да се добијат информации кои би биле целосни, наместо, како досега, со изнесувањето на делумни и селективни информации да се манипулира јавноста ...“.

Агенцијата со електронски допис бр.08-308 од 04.12.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 10.12.2024 година до Агенцијата достави Одговор на жалба бр.02-10741/11 од 10.12.2024 година, во кој се повторуваат наводите од Одговорот на барање бр.02-1074/3 од 25.10.2024 година, додавајќи дека: “...по спроведениот Тест на штетност со бр.02-10741/7 барањето е одбиено бидејќи: Во оваа фаза проектот не е конечен и во процесот на ревизија може да претрпи промени. Со доставување на нерелевантни податоци, јавноста би можела да добие нецелосна слика и информација. Откривањето на бараната информација може да го доведе во прашање извршувањето на проектот, а со тоа и реализацијата на стратешкиот интерес за државата...“. Во прилог го достави оспореното Решение бр.02-10741/8 од 28.11.2024 година; Одговорот на барање бр.02-10741/9 од 28.11.2024 година и Тестот на штетност бр.02-10741/7 од 28.11.2024 година. Во Тестот на штетност бр.02-10741/7 од 28.11.2024 година е наведено: “...Заштитениот интерес е неспорно утврден врз основа на фактот што проектот во моментов е во сензитивна фаза. Имено, Проектот за изградба на автопатска делница Скопје-Блаце 10км е во завршна фаза и се очекува завршна верзија од Градежниот факултет која се уште не е доставена до инвеститорот (ЈПДП). Информацијата која е предмет на барањето не потпаѓа под ниеден од исклучоците согласно со Законот за слободен пристап до информациите од јавен карактер“.

Агенцијата за заштита на правото на слободен пристап до информациите од јавен карактер, по разгледување и на втората Жалба од Барателот на информации и на списите кои ги достави Имателот на информации, постапувајќи согласно Законот за слободен пристап до информации од јавен карактер, **Жалбата ја уважи, оспореното Решение бр.02-10741/8 од 28.11.2024 година го поништи и го задолжи Имателот на информации, во рок од 15 дена, да му ги достави бараните информации на Барателот, на начин и во форма наведени во Барањето и да ја извести Агенцијата за своето постапување.**

Агенцијата констатира дека Имателот на информации, не го спровел Решението на Агенцијата бр.08-308 од 08.11.2024 година и при повторното постапување донел Решение со кое го одбива пристапот до бараните информации, неповикувајќи се на ниту еден исклучок од слободниот пристап до информации, наведени во член 6 став 1 од Законот за слободен пристап до информации од јавен карактер.

Агенцијата укажува дека имателите на информации можат да одбијат барање за пристап до информација само согласно член 6 став 1 од Законот за слободен пристап до информации од јавен карактер, по спроведување на задолжителниот Тест на штетност, наведен во член 6 став 3 од истиот закон.

Во конкретниот случај Имателот на информации по спроведениот Тест на штетност од една страна тврди дека: “Информацијата која е предмет на барањето не потпаѓа под ниеден од исклучоците согласно со Законот за слободен пристап до информациите од јавен карактер“, од друга страна го одбива пристапот до бараната информација.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 8, 14, 15, 19, 20 и 22 од истиот Закон, Имателот е должен да ја информира јавноста со објавување на податоци од негова надлежност, како и за документи кои се однесуваат на актите од надлежноста на имателот на информации. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Во конкретниот случај, не станува збор за исклучок од слободниот пристап до информации од јавен карактер, неспорен е фактот дека Имателот располагал со бараните информации до моментот на поднесувањето на Барањето, но неосновано не му ги доставил на барателот на информации.

Имателот на информации е должен, да постапи согласно одредбите од Законот за слободен пристап до информации од јавен карактер и со соодветно **решение** да му ги достави бараните информации со кои располага до моментот на поденесување на Барањето, **на начин и во форма наведени во Барањето.**

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за Жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,****Пламенка Бојчева** |